Diari Oficial de la Generalitat Valenciana


Sumari del DOGV 4790, del 05-07-2004 (2004/6913)

RESOLUCIÓ de 14 de juny de 2004, del director general de Recursos Humans de la Conselleria de Sanitat, per la qual anuncia una convocatòria pública per a la provisió de dues places de professor/a de l'Escola d'Infermeria la Fe de València dependent de la Conselleria de Sanitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4790

Data del DOGV
:   05-07-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/6913


Data del document
:   14-06-2004

Organisme emissor
:   Conselleria de Sanitat

Tipus de document
:   Resolució

Descriptors 

:   * personal docent
    * concurs administratiu
    * personal sanitari

RESOLUCIÓ de 14 de juny de 2004, del director general de Recursos Humans de la Conselleria de Sanitat, per la qual anuncia una convocatòria pública per a la provisió de dues places de professor/a de l'Escola d'Infermeria la Fe de València dependent de la Conselleria de Sanitat. [2004/X6913]
  
D'acord amb el que disposa la Llei 55/2003, de 16 de desembre, de l'Estatut Marc dels Servicis de Salut, i segons que preveu l'Ordre de 13 de gener de 1999 de la Conselleria de Sanitat, que establix la dependència administrativa actual de les escoles universitàries d'infermeria de la Comunitat Valenciana de la Conselleria de Sanitat, modificada per l'Ordre de 7 de maig de 1999, del mateix òrgan.
  
Fent ús de les competències que m'atribuïx el Decret 116/2003, d'11 de juliol, del Consell de la Generalitat Valenciana, pel qual aprova el Reglament Orgànic i Funcional de la Conselleria de Sanitat, resolc:
  
Convocar dues vacants de professor/a de l'Escola d'Infermeria la Fe de València, una de la matèria d'infermeria medicoquirúrgica i l'altra de la d'infermeria maternoinfantil (àrea maternal), dependent de la Conselleria de Sanitat, segons les bases següents bases de la convocatòria:
  
Primera. Característiques generals
  
1.1 Les funcions són les previstes en l'article 38 del reglament general de l'escola relatiu al professorat. La funció principal és l'ensenyament de la matèria, fent els programes amb el màxim nivell educatiu, dins de les normes generals del pla d'estudis i calendari escolar.
  
1.2 El règim retributiu serà el fixat en la Llei 11/2000, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, amb l'increment salarial establit en l'Acord d'1 d'octubre de 2002, del Govern Valencià, que aprova l'Acord subscrit entre la Conselleria de Sanitat i les organitzacions sindicals amb representació en la Mesa Sectorial de Sanitat en matèria d'eficiència dels servicis sanitaris, racionalització i homologació de les condicions retributives i laborals del personal al servici de les institucions sanitàries de la Conselleria de Sanitat, i també els increments salarials previstos en les lleis de pressupostos de la Generalitat Valenciana successives.
  
1.3 L'exercici del lloc és incompatible amb l'exercici de qualsevol altra activitat pública o privada, segons que preveu la legislació sobre incompatibilitats del personal al servici de les administracions públiques.
  
Segona. Requisits generals dels aspirants
  
Segons que preveu l'Ordre de 7 de maig de 1999, que modifica l'article 12 de l'Ordre de 13 de gener de 1999, són:
  
2.1 Tindre la titulació de diplomat en infermeria.
  
2.2 Tindre una plaça estatutària d'infermeria en el Sistema Nacional de la Salut.
  
2.3 Experiència professional mínima de 5 anys.
  
2.4 Currículum idoni per a la plaça.
  
Tercera. Presentació de les sol·licituds
  
3.1 Les persones interessades a participar en la convocatòria han d'omplir una sol·licitud que s'adapte necessàriament al model publicat com a annex I i adreçar-la al Servici de Selecció de Personal i Provisió de Personal de la Conselleria de Sanitat, al carrer del misser Mascó número 31, de València 46125.
  
3.2 El termini de presentació de sol·licituds serà de 20 dies hàbils comptadors des de l'endemà de la publicació d'esta resolució en el Diari Oficial de la Generalitat Valenciana.
  
En les sol·licituds es consignaran les dades següents:
  
- Dades personals.
  
- Currículum professional.
  
- Presentació d'un projecte docent sobre la matèria que s'ha d'impartir.
  
També s'adjuntarà a la sol·licitud la documentació que acredite els requisits previstos en l'apartat anterior.
  
Quarta. Avaluació de mèrits
  
Barem: per a l'avaluació dels mèrits del currículum i del projecte docent, s'aplicarà el barem que utilitza el Departament d'Infermeria de la Universitat de València per a la concessió de la venia docendi. El barem tindrà una puntuació de 0 a 100 punts.
  
Entrevista: es farà davant la comissió avaluadora. L'entrevista serà pública i es farà en un acte únic o en el menor nombre possible de sessions, amb el menor interval possible entre sessions. En l'entrevista es comprovaran i valoraran els coneixements del lloc de treball sol·licitat, i també l'aptitud, l'eficàcia i l'experiència professional de l'aspirant, també respecte a totes les circumstàncies que calguen per a fer les funcions millor. L'entrevista tindrà una puntuació de 0 a 30.
  
El resultat serà la suma de les puntuacions obtingudes en el barem i l'entrevista.
  
La plaça l'obtindrà l'aspirant que obtinga la puntuació major.
  
Cinquena. Comissió de valoració
  
La Comissió de valoració serà nomenada pel director general de Recursos Humans de la Conselleria de Sanitat i tindrà la composició següent:
  
- El/la director/a de l'Escola Universitària de la Fe de València.
  
- El/la cap d'estudis d'esta escola.
  
- Un/a professor/a responsable de la matèria d'infermeria que corresponga en cada cas.
  
El funcionament de la comissió de valoració se sotmetrà a les normes que conté la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats. Els seus membres estaran sotmesos a les causes d'abstenció i recusació que preveu la llei esmentada.
  
Sisena. Procediment de provisió
  
Una vegada acabat el termini de presentació de les sol·licituds, seran examinades per la comissió de valoració, com a òrgan col·legiat encarregat de comprovar els requisits del personal sol·licitant i d'avaluar els seus mèrits segons la present convocatòria. Farà una proposta de resolució d'adjudicació al director general per als Recursos Humans, el qual prenent-la en consideració dictarà la resolució de nomenament oportuna.
  
Setena. Resolució i adjudicació de la plaça
  
7.1 La convocatòria podrà ser declarada deserta, per un acord motivat, quan no hi concórreguen aspirants idonis per a la plaça.
  
7.2 Els aspirants que obtinguen la plaça tindran dret a la reserva de la seua plaça o del lloc de treball d'origen.
  
Huitena. Recursos
  
Esta convocatòria, estes bases i tots els actes administratius que es dicten per dur-la a terme, podran ser impugnats per les persones interessades mitjançant la interposició del recurs contenciós administratiu davant el Jutjat Contenciós Administratiu de València, en el termini de dos mesos comptadors des de la publicació de l'acte recorregut, d'acord amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, i potestativament podran interposar el recurs de reposició, en el termini d'un mes, d'acord amb els articles 116 i 117 de la Llei 30/1992, esmentada adés, sense perjudici que hom use qualsevol altre recurs que s'hi estime convenient per al seu dret.
  
DISPOSICIÓ ADDICIONAL
  
L'adjudicació de les places oferides i la presa de possessió queden condicionades al fet que estiguen vacants efectivament.